Сяргей Мікалаевіч Румас

**Сяргей Мікалаевіч Ру́мас** (, Гомель) — беларускі дзяржаўны дзеяч, Прэм’ер-міністр Рэспублікі Беларусь (2018—2020). У 2011—2019 гадах старшыня асацыяцыі «Беларуская федэрацыя футбола».

## Біяграфія 
Нарадзіўся 1 снежня 1969 года ў Гомелі. Бацька — Мікалай Піліпавіч Румас (1947—2001), эканаміст, працаваў у фінансавых і кантрольна-рэвізійных органах, з 1976 года — у цэнтральным апараце Міністэрства фінансаў БССР, з 1990 года — першы намеснік Міністра фінансаў. Маці — Вольга Лявонцеўна Румас (Чорная), эканамістка, працавала выкладчыцай у Мінскім фінансава-эканамічным каледжы.

У 1990 годзе скончыў Яраслаўскае вышэйшае ваеннае фінансавае вучылішча па спецыяльнасці «фінансавае забеспячэнне войскаў», у 1995 годзе — Акадэмію кіравання пры Кабінеце міністраў Беларусі па спецыяльнасці «арганізацыя і кіраванне знешнеэканамічнай дзейнасці». Кандыдат эканамічных навук.

Прафесійны банкір. Пачынаў кар’еру яшчэ за савецкім часам. У прыватнасці, працаваў у спецупраўленні пры беларускай канторы Дзяржбанка СССР, якое займалася фінансаваннем Беларускай ваеннай акругі, і даслужыўся да звання капітана. Пазней некаторы час правёў у камерцыйных банках, пакуль не перайшоў у Беларусбанк. 22 верасня 2005 года кіраўнік дзяржавы Аляксандр Лукашэнка даў згоду на назначэнне Сяргея Румаса старшынёй праўлення ААТ «Белаграпрамбанк».

З 22 красавіка 2011 года — старшыня Беларускай федэрацыі футбола.

28 снежня 2010 года прызначы намеснікам прэм’ер-міністра Беларусі. Адказваў за эканамічны блок пытанняў. На гэты час прыпаў моцны валютны і фінансавы крызіс. Румас нярэдка адзначаўся прапановамі ў духу рыначнай эканомікі, але яны рэдка бывалі рэалізаваныя.

31 ліпеня 2012 года звольнены з пасады намесніка прэм’ер-міністра. Атрымаў прызначэнне на пасаду старшыні праўлення ААТ «Банк развіцця Рэспублікі Беларусь».

10 кастрычніка 2017 года ўвайшоў у склад Савета па развіцці прадпрымальніцтва, кансультатыўнага органа пры Прэзідэнце Рэспублікі Беларусь.

## На чале ўрада 
18 жніўня 2018 года прызначаны на пасаду Прэм’ер-міністра Беларусі. Паводле шэрагу экспертаў, да атрымання згоды Палаты прадстаўнікоў на гэтае прызначэнне, як таго патрабуюць артыкулы 84 і 106 Канстытуцыі, мог лічыцца толькі выконваючым абавязкі прэм’ер-міністра. Згода Палаты прадстаўнікоў на гэтае прызначэнне была атрымана 5 кастрычніка 2018 г., 105 дэпутатаў галасавалі «за», 1 — «супраць».

Прадстаўляючы 31 кастрычніка 2018 года ў Палаце прадстаўнікоў праграму дзейнасці ўрада на 2018—2020 гады, Сяргей Румас заявіў, што галоўная задача — павышэнне жыццёвага ўзроўню беларусаў. У дзесяць топ-задач, як іх акрэсліў Сяргей Румас, уваходзяць развіццё прадпрымальніцкага асяроддзя і стварэнне камфортных умоў вядзення бізнесу, апераджаючае развіццё сферы паслуг, фарміраванне ІТ-краіны і маштабная лічбавізацыя ўсёй эканомікі, правядзенне эфектыўнай бюджэтна-фінансавай і падатковай палітыцы, забеспячэнне ўстойліва нізкага ўзроўню інфляцыі, эфектыўнае кіраванне дзяржаўнай уласнасцю, актывізацыя знешнеэканамічнай дзейнасці, удасканальванне інвестыцыйнай палітыкі, зніжэнне міжрэгіянальнай дыферэнцыяцыі і забеспячэнне дастойных умоў жыцця насельніцтва і аплаты працы.

На перыяд, калі Сяргей Румас узначальваў урад, прыпалі вострыя эканамічныя канфлікты з Расіяй, у т.л. канфлікт вакол падатковага манеўру Расіі і расійска-беларускі нафтавы канфлікт (2020). Адбылося «прасяданне» эканомікі праз пандэмію каранавірусу.

## Пасля 2020
У лютым 2023 года Румас трапіў у чорны спіс Украіны.

## Сям’я 
* Жонка — Жанна Леанідаўна Румас, урач-стаматолаг.
* Мае чацвёра сыноў (Валерый, Максім, Сяргей, Філіп).

## Узнагароды 
* медаль «За ўклад у стварэнне Еўразійскага эканамічнага саюза» I ступені (2015).

## Паходжанне прозвішча 
Ёсць украінскае слова *румса* — «плакса», *румсати* — «плакаць». Ёсць рускае дыялектнае слова *румсать* — «раўці, плакаць».

Прозвішча мяркуецца ад старажытнабалцкага двухасноўнага імені *Ru-masas.* Падобнага ўтварэння літоўскі тапонім *Tumasonys*, ад *Tu-masas*.

## Літаратура 
* Сяргей Румас назначаны намеснікам прэм’ер-міністра Беларусі // «Звязда» № 254 (26862) 29 снежня 2010

## Спасылкі 
* Старонка на праекце «Хто ёсць хто ў Рэспубліцы Беларусь» 

Катэгорыя:Намеснікі прэм’ер-міністраў Беларусі
Катэгорыя:Футбольныя функцыянеры Беларусі
Катэгорыя:Прэм’ер-міністры Рэспублікі Беларусь